2. ปัจจัยความเสี่ยง

บริษัทรายงานปัจจัยความเสี่ยงต่าง ๆ ที่อาจส่งผลกระทบต่อการดำเนินงานของบริษัท
ทั้งนี้ความเสี่ยง และความไม่แน่นอนอื่นที่บริษัทมิได้กล่าวถึง จัดเป็นความเสี่ยงที่ไม่มีนัยสำคัญ
หรือเป็นความเสี่ยงที่บริษัทไม่อาจคาดหมายได้

1. ความเสี่ยงจากการพึ่งพิงบุคลากร

เนื่องจากธุรกิจหลักของบริษัทเป็นธุรกิจที่เกี่ยวข้องกับการพัฒนา และการจัดทำเนื้อหา ข่าวสาร
ข้อมูลด้านธุรกิจการตลาด และไอซีที (ICT) เพื่อเผยแพร่ในสื่อต่าง ๆ ของบริษัท รวมถึง
งานแสดงสินค้า ซึ่งต้องพึ่งพาบุคลากรที่มีความรู้ความสามารถทางด้านต่าง ๆ ที่เกี่ยวข้อง
อีกทั้งมีความเข้าใจเรื่องเทคโนโลยี ภาวะ และแนวโน้มทางธุรกิจ การตลาด และไอซีที
เป็นอย่างดี ในการจัดทำเนื้อหาให้มีความน่าสนใจ
บุคลากรเหล่านี้ถือเป็นทรัพยากรที่สำคัญต่อการดำเนินธุรกิจของบริษัทการสูญเสียบุคลากร
อาจส่งผลกระทบต่อการดำเนินธุรกิจของบริษัท

อย่างไรก็ตาม บริษัทมีมาตรการในการลดความเสี่ยงจากการสูญเสียบุคลากรดังกล่าว
โดยให้ความสำคัญกับการพัฒนาและส่งเสริมให้พนักงานมีส่วนร่วมในการดำเนินงาน
และเติบโตไปพร้อม ๆ กับความสำเร็จของบริษัท
เพื่อจูงใจให้บุคลากรของบริษัททำงานกับบริษัทอย่างต่อเนื่อง
อีกทั้งยังได้มีการจัดสรรใบสำคัญแสดงสิทธิซื้อหุ้นสามัญเพิ่มทุนของบริษัท (ESOP)
ให้กับพนักงานของบริษัท เพื่อเป็นแรงจูงใจให้พนักงานทำงานอยู่กับบริษัทในระยะยาว นอกจากนี้
ยังมีนโยบายส่งเสริมการทำงานเป็นทีม และมีระบบการทำงานที่ดี
เพื่อให้การดำเนินงานโดยรวมของบริษัท ไม่ยึดติดกับบุคคลใดโดยเฉพาะ
ซึ่งจะช่วยลดความเสี่ยงในข้อนี้ไปได้

2. ความเสี่ยงจากการแข่งขัน และการเปลี่ยนแปลงของพฤติกรรมผู้บริโภค และเทคโนโลยีสมัยใหม่

ปัจจุบันธุรกิจสื่อประเภทนิตยสารได้รับผลกระทบจากความเปลี่ยนแปลงของเทคโนโลยีสมัยใหม่ เช่น
คอมพิวเตอร์แท็บเล็ตและสมาร์ตโฟน
ทำให้ผู้บริโภคสามารถเข้าถึงข้อมูลข่าวสารได้รวดเร็วและสะดวกมากขึ้น ดังนั้น
อัตราการบริโภคนิตยสารที่เป็นกระดาษจึงมีแนวโน้มลดลง
ซึ่งส่งผลกระทบต่ออุตสาหกรรมสื่อสิ่งพิมพ์โดยรวม

อย่างไรก็ตาม บริษัทได้ให้ความสำคัญกับพฤติกรรมการเปลี่ยนแปลงนี้ จึงมุ่งผลิตสื่อที่มีคุณภาพ
บรรจุเนื้อหาสาระที่ดีเพื่อให้ผู้อ่านที่ยังชื่นชอบการอ่านหนังสือที่เป็นกระดาษ
ยังคงเป็นลูกค้าของเราต่อไป นอกจากนี้ บริษัทยังได้พัฒนาจัดทำดิจิตอลแมกกาซีน
และสื่อด้านออนไลน์ เพื่อรองรับพฤติกรรมผู้บริโภคที่เปลี่ยนแปลงไปอีกด้วย

สำหรับ ธุรกิจการจัดงานแสดงสินค้า บริษัทนับว่าเป็นผู้นำในด้านการจัดงานแสดงสินค้าไอที
แต่ในระยะ 2-3 ปีที่ผ่านมามีบริษัทค้าปลีก ค้าอุปกรณ์อิเล็กทรอนิกส์ และสินค้าไอทีหลายแห่ง
ได้เริ่มมีการจัดงานแสดงสินค้าไอที และอุปกรณ์อิเล็กทรอนิกส์
ซึ่งถือเป็นการแข่งขันทางอ้อมกับงานที่บริษัทจัด อย่างไรก็ตาม ด้วยประสบการณ์ ความเชี่ยวชาญ
และความคิดสร้างสรรค์ในการจัดงาน ตลอดจนการตลาด และการประชาสัมพันธ์
ทำให้งานแสดงสินค้าไอทีของบริษัทยังคงสามารถรักษาความนิยมทั้งจากผู้เข้าชมงาน
และผู้เข้าร่วมจำหน่ายสินค้าในงานได้เป็นอย่างดี ประสบการณ์
และความชำนาญที่สั่งสมมายังช่วยให้บริษัทสามารถขยายธุรกิจ เข้าสู่การจัดงานแสดงสินค้า
งานนิทรรศการ และงานอีเวนต์ด้านอื่น ๆ นอกจากงานไอทีอีกด้วย

3. ความเสี่ยงจากการปรับเพิ่มขึ้นของราคากระดาษและการขาดแคลนกระดาษ

กระดาษเป็นวัตถุดิบที่สำคัญในการผลิตนิตยสาร และหนังสือ
ถึงแม้บริษัทจะไม่มีโรงพิมพ์เป็นของตนเอง
แต่บริษัทเป็นผู้สั่งซื้อและจัดหากระดาษที่ใช้ในการจัดพิมพ์นิตยสาร และหนังสือให้แก่โรงพิมพ์
เนื่องจากกระดาษจัดเป็นสินค้า Commodityที่มีการเปลี่ยนแปลงราคาตามความต้องการของตลาด
และตามปริมาณการผลิตของผู้ผลิตอยู่ตลอดเวลา ดังนั้น
จึงมีความเสี่ยงจากความผันผวนของราคากระดาษ ซึ่งอาจส่งผลกระทบต่อต้นทุนการผลิตของบริษัท
ในขณะที่นิตยสารที่บริษัทผลิตไม่สามารถปรับราคาขึ้นลงตามราคากระดาษได้

ในการผลิตสื่อสิ่งพิมพ์ต่าง ๆ โดยทั่วไป บริษัทจะสามารถประมาณการจำนวนพิมพ์
ทำให้สามารถคำนวณปริมาณกระดาษที่ใช้ได้ล่วงหน้า จึงใช้วิธีการสั่งจองกระดาษกับผู้ผลิตกระดาษ
และ/ หรือ ตัวแทนจำหน่ายล่วงหน้าประมาณ 3-6 เดือนวิธีดังกล่าว
ทำให้บริษัทสามารถหากระดาษได้ตามปริมาณที่ต้องการ ในราคาที่เหมาะสม
และช่วยลดความเสี่ยงจากการขาดแคลนกระดาษ นอกจากนี้ การปรับกลยุทธ์มาพัฒนา
และผลิตสื่อดิจิตอล ทำให้บริษัทมีแนวโน้มลดความต้องการใช้กระดาษลง

4. ความเสี่ยงจากแนวโน้มการเปลี่ยนแปลงรูปแบบสื่อโฆษณา

เนื่องจากปัจจุบันรูปแบบของสื่อโฆษณามีการเปลี่ยนแปลงไป
ถึงแม้ว่าบริษัทส่วนใหญ่ซึ่งเป็นลูกค้ายังคงสัดส่วนการโฆษณาในรูปแบบของสื่อสิ่งพิมพ์
แต่ก็ให้ความสำคัญกับรูปแบบสื่อโฆษณาใหม่ ๆ มากขึ้น เช่น เว็บไซต์
สื่อสังคมออนไลน์โทรทัศน์ผ่านดาวเทียม หรือแม้แต่โทรทัศน์ระบบดิจิตอลที่จะเกิดขึ้นในอนาคต
ซึ่งมีผลต่อรายได้ของบริษัท

อย่างไรก็ตาม บริษัทได้มีการพัฒนา และขยายสื่อโฆษณารูปแบบใหม่ของตนเอง ไม่ว่าจะเป็น
ดิจิตอลแมกกาซีน สินค้าออนไลน์ หรือโมบายแอพพลิเคชัน
เพื่อรองรับการใช้สื่อโฆษณาที่มีการเปลี่ยนแปลงไป

5. ความเสี่ยงเรื่องสถานที่จัดงานแสดงสินค้า

สถานที่จัดงานที่เหมาะสม ถือเป็นกลยุทธ์สำคัญในการช่วยให้งานแสดงสินค้าประสบความสำเร็จ
โดยงานแสดงสินค้าส่วนใหญ่ของบริษัทที่จัดขึ้นในเขตกรุงเทพมหานคร
จะจัดที่ศูนย์การประชุมแห่งชาติสิริกิติ์ เนื่องจากเป็นทำเลที่เหมาะสมตั้งอยู่ใจกลางเมือง
เดินทางสะดวกด้วยรถไฟฟ้าใต้ดิน (MRT) พื้นที่ในการจัดงานกว้างขวาง
โดยบริษัทจะทำการตกลงกับศูนย์การประชุมแห่งชาติสิริกิติ์ สำหรับแผนการจัดงานทั้งปี
แต่สัญญาเช่าจะเป็นสัญญาต่อครั้งของการจัดงาน ดังนั้น จึงอาจมีความเสี่ยง
หากเกิดเหตุการณ์ที่ทำให้บริษัทไม่สามารถเช่าพื้นที่ที่ศูนย์การประชุมฯ

จากการที่บริษัทได้จัดงานที่ศูนย์การประชุมแห่งชาติสิริกิติ์ มาตั้งแต่ปี 2544 มีการร่วมงานกันมาด้วยดี
บริษัทจึงมั่นใจว่าบริษัทจะสามารถเช่าพื้นที่กับศูนย์การประชุมฯ ในการจัดงานแสดงสินค้าได้ต่อไป
อย่างไรก็ตาม หากบริษัทมีความจำเป็นที่จะต้องย้ายไปจัดงานแสดงสินค้าที่อื่น
บริษัทจะยังคงพิจารณาสถานที่ที่เหมาะสมเป็นปัจจัยสำคัญ โดยเฉพาะอย่างยิ่ง
ปัจจุบันมีศูนย์จัดแสดงสินค้าเกิดขึ้นหลายแห่ง ทั้งในเขตกรุงเทพฯ และปริมณฑล ที่มีพื้นที่กว้างขวาง
สามารถเดินทางได้โดยสะดวก และจากการที่งานแสดงสินค้าของบริษัทเป็นที่รู้จัก
และได้รับการยอมรับอย่างกว้างขวาง
ประกอบกับความสัมพันธ์ที่ดีกับผู้ผลิตและผู้จำหน่ายสินค้าที่เช่าบูธ บริษัทจึงเชื่อมั่นว่า
งานแสดงสินค้าของบริษัทจะยังคงได้รับการตอบรับเป็นอย่างดี

6. ความเสี่ยงจากการถูกฟ้องร้อง

เนื่องจากบริษัทประกอบธุรกิจด้านสื่อต่าง ๆ ไม่ว่าจะเป็นสื่อสิ่งพิมพ์ สื่อดิจิตอล
โดยเนื้อหาที่ใช้ในการตีพิมพ์ในสื่อจะได้จากทั้งหนังสือ บทความที่เขียนโดยกองบรรณาธิการของบริษัท
และนักเขียนอิสระ รวมทั้งการแปลจากบทความต่างประเทศ
ส่งผลทำให้อาจมีความเสี่ยงจากการถูกฟ้องร้อง ทั้งในเรื่องการละเมิดลิขสิทธิ์
หรือบทวิเคราะห์ที่ส่งผลกระทบต่อบุคคลอื่น

บริษัทได้มีการจัดทำข้อบังคับว่าด้วยจริยธรรมแห่งวิชาชีพหนังสือพิมพ์
เพื่อเป็นกรอบให้พนักงานยึดถือปฏิบัติ และมีการจัดฝึกอบรม
โดยเชิญวิทยากรที่มีความเชี่ยวชาญมาให้ความรู้แก่กองบรรณาธิการ เพื่อทราบปัจจัยความเสี่ยง
รวมทั้งกรณีที่อาจเข้าข่ายการละเมิดลิขสิทธิ์ เพื่อเป็นการป้องกันการละเมิดลิขสิทธิ์ได้ระดับหนึ่ง
สำหรับนักเขียนอิสระ บริษัทมีการระบุในสัญญาที่นักเขียนอิสระจะต้องยืนยันว่า
ผลงานของตนมิได้ละเมิดลิขสิทธิ์ผู้หนึ่งผู้ใด และหากมีปัญหาการละเมิดลิขสิทธิ์เกิดขึ้น
ผู้เขียนจะเป็นผู้รับผิดชอบค่าเสียหายเอง อย่างไรก็ตาม
ที่ผ่านมาปัญหาเหล่านี้เกิดขึ้นค่อนข้างน้อยในขณะเดียวกัน บริษัทมีการซื้อประกันภัยทางวิชาชีพ
เพื่อลดผลกระทบหากโดนฟ้องร้อง

7. ความเสี่ยงจากการที่บริษัท มีผู้ถือหุ้นรายใหญ่ถือหุ้นในบริษัท อย่างมีนัยสำคัญ

ทะเบียนรายชื่อผู้ถือหุ้นของบริษัท ณ วันที่ 28 ธันวาคม 2555
ปรากฏรายชื่อผู้ถือหุ้นรายใหญ่ของบริษัทประกอบด้วยนายมินทร์ อิงค์ธเนศ ถือหุ้นในสัดส่วนร้อยละ
44.36 ซึ่งจะทำให้ผู้ถือหุ้นรายใหญ่ดังกล่าว สามารถควบคุมมติที่ประชุมผู้ถือหุ้นได้
ในเรื่องที่กฎหมายกำหนด หรือข้อบังคับของบริษัท กำหนดให้ต้องได้รับคะแนนเสียงไม่น้อยกว่า 3 ใน
4 ของจำนวนเสียงของผู้ถือหุ้นที่มาประชุม และมีสิทธิออกเสียง
เนื่องจากผู้ถือหุ้นรายใหญ่สามารถใช้เสียงซึ่งเกินกว่าร้อยละ
25สำหรับการใช้สิทธิในการคัดค้านในมติต่าง ๆ ได้
ส่งผลให้ผู้ถือหุ้นรายอื่นไม่อาจถ่วงดุลการออกเสียงของผู้ถือหุ้นรายใหญ่ได้

นอกจากนี้ บริษัท แอพซีลอน เวนเจอร์ส พีทีอี แอลทีดี ถือหุ้นในบริษัท ร้อยละ 20.09
(รายละเอียด หน้า 35) ทั้งนี้ หากผู้ถือหุ้นรายใหญ่สองรายซึ่งไม่เป็นบุคคลที่เกี่ยวข้องกันตามมาตรา
258 แห่งพระราชบัญญัติหลักทรัพย์ และตลาดหลักทรัพย์มีการออกเสียงไปในทิศทางเดียวกัน
จะมีสิทธิออกเสียงรวมกันในสัดส่วนร้อยละ 64.45
ซึ่งจะทำให้ผู้ถือหุ้นกลุ่มดังกล่าวมีอำนาจในการควบคุมบริษัท
และมีอิทธิพลต่อการตัดสินใจของบริษัทได้เกือบทุกเรื่อง
ไม่ว่าจะเป็นเรื่องการแต่งตั้งกรรมการหรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายกำหนดหรือข้อบังคับของบริษัทกำหนดให้ต้องได้รับคะแนนเสียงไม่น้อยกว่า 3
ใน 4 ของที่ประชุมผู้ถือหุ้น ดังนั้น
ผู้ถือหุ้นรายอื่นของบริษัทจึงมีความเสี่ยงจากการไม่สามารถรวบรวมคะแนนเสียงเพื่อตรวจสอบและถ่วงดุล
เรื่องที่ผู้ถือหุ้นใหญ่เสนอให้ที่ประชุมผู้ถือหุ้นพิจารณาอย่างไรก็ตาม
บริษัทได้มีการแต่งตั้งกรรมการอิสระเข้ามาทำหน้าที่คณะกรรมการตรวจสอบ เพื่อตรวจสอบ พิจารณา
และกลั่นกรองมิให้เกิดรายการที่อาจก่อให้เกิดความขัดแย้งทางผลประโยชน์
และเพื่อให้เกิดความโปร่งใสในการดำเนินงานของบริษัท

8. ความเสี่ยงจากภัยพิบัติทางธรรมชาติ

ภัยพิบัติทางธรรมชาติ เป็นสิ่งที่ไม่สามารถกำหนดหรือคาดการณ์ได้
ผลกระทบที่เกิดขึ้นอาจจะส่งผลต่อการดำเนินธุรกิจของบริษัททั้งทางตรง และทางอ้อม อย่างไรก็ดี
ถ้ามีการเตรียมพร้อม และวางแผนล่วงหน้า อาจสามารถหาวิธีลดความรุนแรงบรรเทาผลกระทบ
และความสูญเสียที่จะเกิดได้ โดยบริษัทได้จัดทำแผนฉุกเฉินทั้งในระยะสั้น และระยะยาว
โดยแผนระยะสั้นคือการจัดหาสถานที่ปฏิบัติงานสำรองในกรณีไม่สามารถเข้ามาปฏิบัติงานที่บริษัทได้
ส่วนแผนระยะยาวนั้น บริษัทได้ลงทุนในระบบไอทีสำหรับการสำรองข้อมูลของบริษัท
ในกรณีที่ไม่สามารถปฏิบัติงาน ณ ที่ทำการของบริษัท จะสามารถย้ายการทำงานไปยังสถานที่อื่น
และปฏิบัติงานต่อเนื่องได้ทันที